**ארי ויורם ירזין** הם מסעדנים ישראלים.

קריירה
------

יורם ירזין נסע בהיותו בן 30, ב-1980, לארצות הברית, שם למד ניהול בתי מלון ומסעדנות במשך ארבע שנים בלאס וגאס. בתום הלימודים עבד ברשת "הייאט" המקומית, וחזר לישראל ב-1988. הוא רצה לפתוח מסעדה בסגנון אמריקאי, שתגיש בשר ותפוחי אדמה ותחזיק מעמד 30 שנה. הוא ואחיו ארי גייסו הון התחלתי מקרובי משפחה וכן משותף נוסף, ופתחו באותה שנה את מסעדת "עד העצם" בהרצליה פיתוח, הקיימת עד היום (2017). סניף שני נפתח ב־2006 באיירפורט סיטי, אך נסגר ושינה את שמו.

כעבור שנה הם רכשו את חלקו של השותף והחזירו את ההשקעה, ולאחר שנתיים פתחו בדרום תל אביב את מסעדת "פסטלינה". השפית של "פסטלינה", יעל הורנשטיין, הפכה לשותפה של האחים ירזין. מאז, בכל מסעדה חדשה שפתחו, הם הפכו את השף או את מנהל המשמרת לשותף, תמורת השקעת הון. כעבור עשור, בשנת 2002, נסגרה מסעדת "פלסטלינה".

מסעדתם הבאה הייתה "בירנבאום ומנדלבאום" בשדרות רוטשילד בתל אביב, שהייתה סטקייה בסגנון אמריקאי, אז הצטרפו לקבוצת ירזין מנהלי המקום סטיבן לובל ויובל סלע. ב־2004, בעקבות האינתיפאדה השנייה נסגרה המסעדה. בשנת 1997, אבי קונפורטי, שלמד ניהול בתי מלון בלאס וגאס, יצר איתם קשר, והם פתחו איתו מסעדה מקסיקנית בנוסח סנטה פה בשם "צ'ימיצ'נגה", כשקונפורטי בתפקיד השף. "צ'ימיצ'נגה" זכתה לתשבחות רבות מהמבקרים, ונבחרה על ידי מבקר המסעדות שגיא כהן מהעיתון מעריב כאחת מעשר המסעדות הטובות בישראל. קונפורטי יצר את התפריט ל"מוזס", מסעדת ההמבורגרים שפתחו ב-2003, שהפכה לרשת ארצית ונמכרה לאהובה תורג'מן, בעלת רשתות BBB והמבורגרים. קונפורטי סעד ב"ואגאמאמה" בלונדון, מסעדת מזון מהיר אסיאתי, שב לישראל ופתח את הגרסה הישראלית שלה, מסעדת "זוזוברה" בהרצליה פיתוח, שמאכילה מאות אנשים ביום.

ב-2007 אבי קונפורטי עזב את "צ'ימיצ'נגה", אך נותר שותף עסקי ופתח את מסעדת "צפרה" בסמוך, כעבור ארבעה חודשים, ביוני 2007 "צ'ימיצ'נגה" נשרפה, הם שיפצו את המבנה וב-2008 פתחו במקומה את "קפה איטליה", מסעדה איטלקית כשהשף הוא איתי בידרמן. הם פתחו את פיצריית הבוטיק "טוני וספה", שנהפכה לרשת פיצריות, עם השף ליאון אלקלעי, הפיצות נמכרות לפי משקל, כאשר החיתוך נעשה לפי בחירת הלקוח. ב-2011 פתחו בשוק המקורה שבמתחם נמל תל אביב את מסעדת הטאפאס "טאפאס בנמל", כשהשף הוא ברק אהרוני. במאי אותה שנה פתחו את מסעדת "גוז' ודניאל" בכפר בני ציון, ביחד עם עידו פיינר ונטע-לי. הם שותפים גם במסעדת "שניצריה" ברמת החייל ובבית הקפה-מגדנייה "רביבה וסיליה" ברמת השרון. בדצמבר 2012 פתחו בתל אביב את "טאקריה", מסעדת אוכל רחוב מקסיקני. במקביל, הם שותפים במבשלת בירה אלכסנדר. בראשית 2013 פתחו את מסעדת "אנג סו" הסינגפורית.
בשנת 2015 פתחו השניים את מסעדת "מגזינו" - מסעדה איטלקית מודרנית ברחוב מנחם בגין בתל אביב.
האחים ירזין מכרו את רשת ״עד העצם״ לשותף העסקי שלהם אפי שמש.

יורם ירזין ייבא עם איש העסקים גיל מלמד את משקה האנרגיה רד בול.

בשנת 2017 יצא בהוצאת מטר הספר CAFE ITALIA, פרי עטו של ארי ירזין.

יורם ירזין נשוי בשנית ואב לבת. אשתו השנייה היא הזמרת גלי עטרי, לה נישא ב-2019.

לקריאה נוספת
------------

* נתן דונביץ', **מקיוסק גזוז עד מסעדת שף - מאה שנות אוכל בתל אביב**, הוצאת אחוזת בית, 2012; עמ' 364, 454-452.

קישורים חיצוניים
----------------

* אתר רשת מוזס
* מיכל פלטי, כשאני בא הביתה, אני אוכל פרוסת חלה, באתר הארץ, 28 בספטמבר 2005
* גלי וולוצקי, לה פמיליה: האחים ירזין מהמרים על אוכל איטלקי, באתר כלכליסט, 28 באפריל 2008
* אושרת יקותיאל, עכבר העיר אונליין, האחים ירזין: "מסעדות יוקרה זה משעמם", באתר הארץ, 23 באפריל 2011
* שגיא כהן, פנטזיית פופ על נושא מקסיקני, באתר הארץ, 17 בינואר 2013
* שרון בן-דוד, ‏יורם ירזין בריאיון לכבוד פתיחת מסעדת מגזינו, באתר "Time Out ישראל", 13 באוקטובר 2015
* אורנה יפת, הבעלים של רשת ההמבורגרים מוזס: "איבדנו את הבידול, התעייפנו מהתחום", באתר כלכליסט, 9 בינואר 2017
* לילך רובין, מוסד: צ'ימיצ'אנגה, מתוך גיליון 179 של "על השולחן"

הערות שוליים
------------

1. ↑   ציוץ של ערן סוויסה ברשת החברתית אקס (טוויטר), 18 בפברואר 2019